প্রজাতন্ত্র দিবসের দিন অহেতুক বিতর্ক ডেকে এনেছিলেন পারভেজ রসুল। জাতীয় সঙ্গীত চলাকালীন চিউয়িংগাম চিবোতে দেখা গিয়েছিল জন্মু-কাশ্মীরের এই ক্রিকেটারকে। যা নিয়ে সংবাদমাধ্যমে কম কালি খরচ হয়নি। এতদিন একটি শব্দও খরচ করেননি রসুল। এ বার কুখ্যাত ‘চিউয়িংগাম বিতর্ক’ নিয়ে মুখ খুললেন তিনি।
একটি টেলিভিশন চ্যানেলকে দেওয়া সাক্ষাৎকারে রসুলকে বলতে শোনা গিয়েছে, ‘ক্রিকেটারদের ক্রিকেট খেলতে দিন। তাদের অহেতুক রাজনীতির সঙ্গে জড়াবেন না। আমি ক্রিকেটে মন দিতে চাই। এইসব বিতর্কে একেবারেই জড়াতে চাই না। আমার এলাকা থেকে যে কোনও ক্রিকেটারেরই জাতীয় দলে সুযোগ পাওয়া কঠিন ব্যাপার। এই বিতর্ক তাই খুবই দুঃখজনক।’
আরও পড়ুন
কল্যাণীতে কী করলেন ধোনি? মাহির ব্যাটে কি ঝড় উঠল?
জাতীয় সঙ্গীতের সময়ে দাঁড়ানোর নিয়মে বড় বদল, নির্দেশ সুপ্রিম কোর্টের
রসুল ঠিকই বলেছেন। জম্মু-কাশ্মীরে মোরগের ডাকে মানুষের ঘুম ভাঙে না। বরং গুলির শব্দেই সকাল হয়। সেই রসুল নিজের অজান্তেই জড়িয়ে পড়েছিলেন বিতর্কে। তা-ও আবার প্রজাতন্ত্র দিবসের দিন। এর পরে অবশ্য অনেকগুলো দিন কেটে গিয়েছে। বিতর্কও ধামাচাপা পড়ে গিয়েছে। পুরনো সেই বিতর্ক নিয়ে নিজের মতামত এ বার জানালেন জম্মু-কাশ্মীরের ক্রিকেটারটি। 
উল্লেখ্য, ২০১৪-য় ওয়ানডে-তে অভিষেক হয়েছিল রসুলের। সেই ম্যাচে দু-দু’টো উইকেট পেলেও গত তিন বছরে আর ওয়ানডে খেলেননি তিনি। কানপুরের টি টোয়েন্টি ম্যাচে জাতীয় সঙ্গীতের সুরে যখন সুর মেলাচ্ছেন ধোনি-কোহলিরা, ঠিক তখনই রসুলকে দেখা যায় তিনি বহাল তবিয়তে চিউয়িংগাম চিবোচ্ছেন। মুহূর্তের মধ্যে বিষয়টি ছড়িয়ে পড়ে সোশ্যাল মিডিয়ায়। সেই সময়ে অনেকেই তখন বলেছিলেন, যেহেতু ভারতের জাতীয় সঙ্গীতকে রসুল সম্মান করেননি, তাই জাতীয় ক্রিকেট দলের জার্সি পড়ার অধিকারও তাঁর নেই।